  Виталий Пронин Шаерамы паськыт быдэсъяське «Демография» нацпроект. Со улсын бадӟым юрттэт висъяське нылпи вордӥсь семьяослы. Приволжск федерал округысь улосъёсты чаклано ке, миым вордскем нуныослэн лыдзыя Удмуртия 2-тӥ интыын вал.Туспуктӥз мария ВекшинаКылем арын шаерамы вордскиз 14 сюрс 602 пинал. 2018-тӥ арен ӵошатыса, 1 сюрс 838-лы ичигес. Приволжск федерал округысь улосъёсты чаклано ке, миым вордскем нуныослэн лыдзыя Удмуртия 2-тӥ интыын вал. Калыкез улон-вылонын утён политикая но ужъя министр Татьяна Чуракова пусъемъя, матысь аръёсы демографиез тупатыны юрттозы «Демография» нацпроект но Президентлэн В. Путинлэн нылпи вордӥсь семьяослы юрттэт висъян сярысь косонъёсыз. — 2018-тӥ арын 1-тӥ январьысен вордскем пинал понна ёрмись семьяослы толэзьлы быдэ висъяськыны кутскиз выплата. Но сое басьтон понна лыдэ басьтӥськиз семьяысь адямилы быдэ доход — со улыны тупатэм минимумлэсь 1,5 поллы ятыргес (14 сюрс 513 манетлэсь) люкаськыны кулэ ӧй вал. Та юрттэт сётӥськиз, нылпилы 1,5 арес тырмытозь, — шуэ министр Т. Чуракова. — «Демография» нацпроект улсын «Нылпиосын семьяослы юрттэт сётон сярысь» федерал законэ воштонъёс пыртэмын вал. Табере туэ 1-тӥ январьысен та выплатаез басьтон понна лыдэ басьтӥське улыны тупатэм минимумлэн 2 быдӟалаез. Озьыен, семьялэн адямилы быдэ доходэз 21 сюрс 216 манетлэсь ятыргес луыны кулэ ӧвӧл. Со сяна, валля арын, миым та выплата сётӥськиз ке, нылпилы 1,5 арес тырмытозь, туэысен сое семьяос бысьтыны быгатозы, пиналзылы 3 арес тырмытозь. Та законэ пыртэм выльдӥськонъёслэсь пайдазэс ас вылаз шӧдӥз ни Ижысь егит анай Александра Панкратова. Туэ 6-тӥ апреле солэн нырысетӥ пиналыз вордскиз. Анай выплаталы куриськон гожтӥз нылызлы 1 но ӝыны толэзь тырмем бере. — Туж шумпотӥ, выплата вуиз огломак, 3 толэзь понна — апрельысен июнёзь, — ӝутскем мылкыдын вера анай. — Толэзьлы быдэ 9 сюрс 964 манетэн. Табере тамындаен басьто толэзьлы быдэ. Озьы выплата сётӥськоз 3 ар ӵоже. Декретын пукисько бере, кунлэн юрттэтэз туж иназ. Семьямылэсь доходзэ азьвыл сямен ик лыдъясалзы ке — адямилы быдэ прожиточной минимумлэн 1,5 быдӟалаез мында — ми та выплатаез басьтыны ӧй быгатысалмы. Доходмы угось кӧнялы ке ятыргес люкаськылӥз. Нош туэ удалтӥз, ми но шедимы та выплатаез басьтӥсьёс пӧлы. Кузпалылэн но аслам ужысьтым доходъя справкаос басьтӥм, бордаз ватсам на кузпалъяськем но нылмы вордскем сярысь свидетельствоосты, озьы ик банкысь счётлэсь лыдпусъёссэ. Соосын МФЦ-е мыныса, куриськон гожтӥ. Мултэс справкаос утчаса, бызьылоно ӧз луы. Татьяна Чуракова пусъемъя, законэ воштонъёс пыртэмлэсь азьвыл та выплатаез басьтӥзы элькунысьтымы 5 сюрс 500 пала семьяос. Нош туэысен та юрттэт висъяськоз 8 сюрслэсь ятыр семьяослы. Пусйыны кулэ, та выплата уг вошты мукет пособиосты. Ужась но декретэ кошкем нылкышноос басьто на нылпиенызы 1 но ӝыны аресозь пукем понна толэзьлы быдэ сётӥськись пособиез. Таизлэн быдӟалаез лыдъяське анайлэн декретэ кошкемезлэсь азьвыл 2 ар ӵоже доходэзъя (нуналлы быдэ шоро-куспо уждунэзъя). ________ Елена НИКИТИНА  